**Ονοματεπώνυμο** : Τζοβλά Αικατερίνη  
**Α.Μ.** : 1115200800263  
**Ομάδα**: 35

**Αξιολόγηση ομάδας 28**

Αρχικά, η δομή και η εμφάνιση του ιστότοπου είναι πολύ καλή. Η δομή είναι πολύ συγκεκριμένη και το μενού επιλογών πολύ εύχρηστο. Επίσης, το γαλάζιο και το λευκό είναι μια καλή επιλογή καθώς είναι αρκετά ξεκούραστο στο μάτι.

Όσον αφορά τώρα τα πεδία, έχουν χωριστεί αρκετά καλά και γίνεται σαφές, με μια πρώτη ματιά, τι είναι το κάθε πεδίο και τι θα δουν οι μαθητές σε αυτό. Πιστεύω πως έχει γίνει καλή δουλειά προς αυτή την κατεύθυνση. Πιο συγκεκριμένα για κάθε πεδίο:

Το πεδίο «Αρχική» είναι μια αρκετά καλή αρχική σελίδα και η φωτογραφία που χρησιμοποιείται είναι αρκετά εύστοχη.

Στο το πεδίο «Εισαγωγή» δίνεται μια πρώτη εικόνα στους μαθητές για το θέμα του κακόβουλου λογισμικού μέσα από εύστοχες ερωτήσεις και δίνεται ένας ορισμός του τι είναι κακόβουλο λογισμικό. Η ένστασή μου είναι ότι τα ερωτήματα που θέτονται είναι λίγο δύσκολο να απευθύνονται σε παιδιά τόσο μικρής ηλικίας.

Στο το πεδίο «Εργασία» δίνεται μια πρώτη περιγραφή του θέματος της εργασίας το οποίο θα κληθούν οι μαθητές να εκπονήσουν, η οποία όμως κατά τη γνώμη μου είναι κάπως φτωχή, ενώ δεν αναφέρονται μέχρι στιγμής οι στόχοι.

Στο πεδίο «Διαδικασία» δίνεται πιο συγκεκριμένη περιγραφή της άσκησης και τα βήματα που πρέπει να ακολουθήσουν οι μαθητές. Το αρνητικό είναι ότι δεν χρησιμοποιείται κανένα εργαλείο web 2.0 και έτσι χάνεται κάπως το νόημα τις ιστοεξερεύνησης. Επίσης δεν δίνονται επιμέρους δραστηριότητες που ενδεχομένως να διευκόλυναν τους μαθητές.

Το πεδίο «Πηγές» είναι και το πιο δυνατό της ιστοεξερεύνησης των παιδιών. Δίνονται πολλά βίντεο τα οποία αναλυτικά εξηγούν την κάθε έννοια σχετικά με το κακόβουλο λογισμικό, αλλά και άλλες σελίδες στις οποίες μπορούν να ανατρέξουν οι μαθητές προκειμένου να ενημερωθούν. Αυτό είναι πολύ θετικό και βοηθάει πάρα πολύ τους μαθητές. Επίσης, είναι πολύ καλό το ότι δίνονται συγκεκριμένες πηγές για την κάθε ομάδα ανάλογα με τις αρμοδιότητες της κάθε μιας.

Από την άλλη μεριά, το πεδίο «Αξιολόγηση» θεωρώ πως είναι ελλιπές καθώς δίνεται μια πολύ μικρός πίνακας αξιολόγησης. Οι ερωτήσεις είναι λίγες και έτσι οι μαθητές δεν μπορούν μέσω αυτής να καταλάβουν αν έχουν πετύχει τους στόχους της δραστηριότητας.

Το πεδίο «Συμπέρασμα» είναι επαρκές αλλά είναι το μοναδικό σημείο στο οποίο αναφέρονται κάποιοι στόχοι.

Τέλος, το πεδίο «Σελίδα καθηγητή» είναι ολοκληρωμένο και σαφές και είναι ότι πρέπει να έχει μια σελίδα καθηγητή.

Δυο βελτιώσεις που προτείνω είναι οι εξής:

* Χρειάζεται τα παιδιά να χρησιμοποιήσουν εργαλεία web 2.0 καθώς είναι ένα πολύ σημαντικό σημείο μιας ιστοεξερεύνησης. Στην ιστοεξερεύνηση των παιδιών δεν χρησιμοποιείται κανένα τέτοιο εργαλείο και καλό θα είναι να τα εντάξουν στην δική τους για να είναι πιο ολοκληρωμένη.
* Η δεύτερη παρατήρησή μου είναι ότι η δραστηριότητα για τους μαθητές είναι λίγο γενική ενώ θα έπρεπε να έχει τη μορφή σεναρίου και να αναθέτονται συγκεκριμένοι ρόλοι και αρμοδιότητες προς τους μαθητές.

Γενικά θεωρώ πως ήταν μια πολύ καλή προσπάθεια από τα παιδιά και με μερικές προσθήκες το αποτέλεσμα θα είναι πάρα πολύ καλό.

**Αξιολόγηση ομάδας 8**

Η δομή της ιστοεξερεύνησης των παιδιών είναι πάρα πολύ καλή και η μορφή του ιστότοπου πολύ όμορφη. Έχει πολύ καλή αισθητική και η επιλογή των χρωμάτων είναι αρκετά καλή. Για τα πεδία τώρα πιο αναλυτικά:

Στην αρχική σελίδα έχει χρησιμοποιηθεί μια πολύ έξυπνη φωτογραφία, από τη μια ένα δίκτυο υπολογιστών και από την άλλη ένα οδικό δίκτυο.

Στο πεδίο «Εισαγωγή» εκτός από τα εισαγωγικά λόγια τα παιδιά έχουν φτιάξει και ένα πολύ ωραίο βίντεο μέσω του Prezi. Αυτό θα παρακινήσει το ενδιαφέρον των μαθητών και τους εισάγει και στις πρώτες έννοιες.

Στο πεδίο «Εργασία» Γίνεται μια σύντομη περιγραφή των δραστηριοτήτων και είναι πολύ θετικό το ότι γίνεται γνωστό στους μαθητές ότι θα χρησιμοποιήσουν διάφορα εργαλεία για τις δραστηριότητές τους.

Μετά υπάρχει η λεπτομερής περιγραφή των δραστηριοτήτων στο πεδίο «Διαδικασία». Έχει γίνει πάρα πολύ καλή δουλεία στο πεδίο αυτό. Όλες οι δραστηριότητες είναι λεπτομερείς και σαφείς και κάθε δραστηριότητα καλεί τα παιδιά να χρησιμοποιήσουν και από ένα διαφορετικό εργαλείο. Οι ομάδες είναι πολύ καλά οργανωμένες και έχουν συγκεκριμένες αρμοδιότητες, υπαρχουν περιθώρια συνεργασίας και ανταλλαγής αποτελεσμάτων. Γενικά το πεδίο αυτό είναι πολύ καλά ανεπτυγμένο και οι δραστηριότητες αρκετές και πολύ ενδιαφέρουσες.

Το πεδίο «Πηγές» είναι σωστά οργανωμένο καθώς δίνονται συγκεκριμένες πηγές για κάθε δραστηριότητα και όλα τα απαραίτητα εργαλεία που χρειάζονται οι μαθητές για τις δραστηριότητές τους. Υπάρχει ποικιλία σε βίντεο και λέξεις κλειδιά.

Στην «Αξιολόγηση» δίνεται ένας πίνακας για αξιολόγηση κοινός για όλες τις ομάδες. Καλό θα ήταν να υπήρχαν ξεχωριστές αξιολογήσεις για κάθε ομάδα.

Το πεδίο «Συμπέρασμα» είναι αρκετά καλό και άμεσο.

Τέλος, το πεδίο «Σελίδα καθηγητή» είναι ολοκληρωμένο και σαφές και είναι ότι πρέπει να έχει μια σελίδα καθηγητή.

Δυο βελτιώσεις που προτείνω είναι οι εξής:

* Η αξιολόγηση μπορούσε να είναι καλύτερη αν δίνονταν διαφορετικοί πίνακες αξιολόγησης για κάθε ομάδα. Επίσης οι ερωτήσεις θα μπορούσαν να καλύπτουν μεγαλύτερο κομμάτι της ύλης και να μην είναι τόσο γενικές.
* Επίσης θα μπορούσαν να έχουν αποφευχθεί κάποιοι όροι στα αγγλικά.

Κατά τη γνώμη μου, η ιστοεξερεύνηση των παιδιών είναι πλήρης και καλύπτει όλα τα βασικά σημεία μιας τυπικής ιστοεξερεύνησης. Έχει γίνει πολύ καλή δουλεία!